குமரேசன் ஆறுமுகம்

**குமரேசன் ஆறுமுகம்** (ஆங்கிலம்; மலாய்: *Kumaresan Aramugam*‎) (பிறப்பு: 6 செப்டம்பர் 1987) என்பவர் ஒரு மலேசிய அரசியல்வாதி; பினாங்கு மாநில சட்டமன்றத்தில், 2018-ஆம் ஆண்டில் இருந்து பத்து ஊபான் சட்டமன்றத் தொகுதிக்கான சட்டமன்ற உறுப்பினராக (**MLA**) பணியாற்றியுள்ளார். 

அவர் இரு முறை, அதே பத்து ஊபான் தொகுதியில் பெரும்பான்மை வாக்குகளில் தொடர்ந்து வெற்றி பெற்றுள்ளார். இந்தத் தொகுதியில் மலேசிய சீனர் 58.7%; மலேசிய மலாயர் 25.4%; மலேசிய இந்தியர் 14.7%; இதர இனத்தவர் 1.17% உள்ளனர். ஏறக்குறைய 60 விழுக்காடு மலேசிய சீனர் இனக்குழுவினரைக் கொண்ட பத்து ஊபான் தொகுதியில் ஓர் இந்தியர் இருமுறை தேர்ந்தெடுக்கப்பட்டது ஒரு சாதனையாக அறியப்படுகிறது. 

பாக்காத்தான் அரப்பான் (**PH**) ஆளும் கூட்டணியின் ஓர் உறுப்புக் கட்சியான மக்கள் நீதிக் கட்சியின் (**PKR**) உறுப்பினராகவும் குமரேசன் ஆறுமுகம் உள்ளார்.

## கல்வி
அவர் பேராக் மாநிலத்தின் பத்து காஜா பகுதியைச் சேர்ந்தவர். அவர் தம் தொடக்கல்வியை சுல்தான் யூசோப் உயர்நிலைப்பள்ளியில் பெற்றார். பின்னர் மலேசிய அறிவியல் பல்கலைக்கழகத்தில்; மேலாண்மை துறையில், இளங்கலை பட்டம் பெற்றார்.

அவர் மலேசிய அறிவியல் பல்கலைக்கழகத்தில் படிக்கும் போது, ​​பல்கலைக்கழக நடவடிக்கைகளில் தீவிரமாக ஈடுபட்டார்; மற்றும் பல்கலைக்கழக இந்தியப் பண்பாட்டுச் சங்கத்தின் *(USM Indian Cultural Association)* விளம்பர இயக்குநராகவும் பொறுப்பு வகித்தார். 

பத்து ஊபான் சட்டமன்றத் தொகுதிக்கான சட்டமன்ற உறுப்பினராக தெரிவு செய்யப்படுவதற்கு முன்பு அவர் பாயான் பாரு மக்களவைத் தொகுதியின் நாடாளுமன்ற உறுப்பினர் சிம் இசே சின் அலுவலகத்தில் பயிற்சி அதிகாரியாகவும் பணிபுரிந்தார்.

## செயல்பாடுகள்
பிகேஆர் (PKR) கட்சி உருவாக்கிய பினாங்கு குடியுரிமைத் திட்டத்தின் ஒருங்கிணைப்பாளர் பொறுப்பு குமரேசனுக்கு வழங்கப்பட்டது. அந்தக் கட்டத்தில் அவர் பினாங்கு மனிதநேய வழக்கறிஞரான என். சுரேந்திரன் என்பவருடன் சேர்ந்து, பினாங்கில் குடியுரிமை இல்லாதவர்களுக்கும்; குடியுரிமை இல்லாத அவர்களின் குழந்தைகளுக்கும்; குடியுரிமையைப் பெறவும், அந்தப் பிள்ளைகள் முறையாகப் பள்ளிக்குச் சென்று கல்வி கற்கவும் ஒரு பணிக்குழுவை நிறுவினார். அந்த வகையில் அவர் பினாங்கில் பலருக்கு குடியுரிமை பெற்றுத் தருவதில் குறிப்பிடத்தக்க அள்விற்குப் பங்காற்றி உள்ளார் என அறியப்படுகிறது.

தற்போது அவர் மலேசிய இந்திய இளைஞர் மன்றத்தின் தலைவராகவும்; பாயான் பாரு இந்து இளைஞர் அமைப்பின் தலைவராகவும் பணியாற்றி வருகிறார்.

## அரசியல் வாழ்க்கை
அவர் 2014 முதல் 2018 வரை நான்கு முறை பினாங்கு தீவு மாநகராட்சியின் உறுப்பினராகப் பொறுப்பு வகித்தார். மேலும் அந்தக் கட்டத்தில் அவர் பிகேஆர் கட்சியின் மிக இளைய மாநகராட்சி உறுப்பினராகவும் அறியப்பட்டார். தற்போது பினாங்கு மாநில பிகேஆர் கட்சியின் தலைமையகத் துணைத் தலைவராகவும்; பாயான் பாரு கெடிலான் இளைஞர் இயக்கத்தின் *(Angkatan Muda Keadilan)* (**AMK**) தலைவராகவும் உள்ளார்.

அவர் 2013 முதல் 2018 வரை பிகேஆர் பாயான் பாரு கிளையின் செயலாளராகவும்; 2014 முதல் 2018 வரை தேசிய கெடிலான் இளைஞர் இயக்கத்தின் நிர்வாகக் குழு உறுப்பினராகவும் உள்ளார்.

## தேர்தல் முடிவுகள்

## மேலும் காண்க
* சுந்தரராஜு சோமு
* மலேசியப் பொதுத் தேர்தல், 2022
* பினாங்கு மாநிலத் தேர்தல் 2023
* மலேசிய இந்திய சட்டமன்ற உறுப்பினர்கள்
* மலேசிய மாநில சட்டமன்ற உறுப்பினர்களின் பட்டியல் (2018–2023)

## மேற்கோள்கள்

## வெளி இணைப்புகள்
* முகநூல்: குமரேசன் ஆறுமுகம்

பகுப்பு:வாழும் மக்கள்
பகுப்பு:1987 பிறப்புகள்
பகுப்பு:பேராக் மக்கள்
பகுப்பு:மலேசிய இந்தியர்கள்
பகுப்பு:மலேசிய அரசியல்வாதிகள்
பகுப்பு:மலேசியத் தமிழ் அரசியல்வாதிகள்
பகுப்பு:பினாங்கு மாநில சட்டமன்ற உறுப்பினர்கள்